CELEX: 32016D0714
Language: el
Date: 2016-05-11 00:00:00
Title: Εκτελεστική απόφαση (ΕΕ) 2016/714 της Επιτροπής, της 11ης Μαΐου 2016, για την παράταση των μέτρων που έλαβαν οι Κάτω Χώρες σχετικά με τη διάθεση στην αγορά και τη χρήση των βιοκτόνων VectoBacWG και Aqua-K-Othrine σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου [κοινοποιηθείσα υπό τον αριθμό C(2016) 2682]

13.5.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 125/14
            
         ΕΚΤΕΛΕΣΤΙΚΉ ΑΠΌΦΑΣΗ (ΕΕ) 2016/714 ΤΗΣ ΕΠΙΤΡΟΠΉΣ
   της 11ης Μαΐου 2016
   για την παράταση των μέτρων που έλαβαν οι Κάτω Χώρες σχετικά με τη διάθεση στην αγορά και τη χρήση των βιοκτόνων VectoBacWG και Aqua-K-Othrine σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου
   
      
         [κοινοποιηθείσα υπό τον αριθμό C(2016) 2682]
      
   
   (Το κείμενο στην ολλανδική γλώσσα είναι το μόνο αυθεντικό)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (1) (στο εξής ο «κανονισμός»), και ιδίως το άρθρο 55 παράγραφος 1,
   Εκτιμώντας τα ακόλουθα:
   
               (1)
            
            
               Σύμφωνα με το άρθρο 55 παράγραφος 1 πρώτο εδάφιο του κανονισμού, οι Κάτω Χώρες εξέδωσαν, στις 7 Οκτωβρίου 2015, απόφαση με την οποία επέτρεψαν προσωρινά τη διάθεση στην αγορά και τη χρήση VectoBacWG και Aqua-K-Othrine, από πιστοποιημένους χρήστες, για την καταπολέμηση των προνυμφών και των ενήλικων χωροκατακτητικών εξωτικών κουνουπιών Aedes albopictus και Aedes japonicus (στο εξής «κουνούπια») για χρονικό διάστημα που έληξε την 1η Νοεμβρίου 2015. Λόγω της λήξης της εποχής των κουνουπιών, δεν υπήρχε λόγος να διατηρηθεί αυτή η άδεια κατά τη διάρκεια του χειμώνα. Οι Κάτω Χώρες ενημέρωσαν χωρίς καθυστέρηση την Επιτροπή και τα άλλα κράτη μέλη σχετικά με το μέτρο που έλαβαν και τους λόγους που το υπαγόρευσαν, σύμφωνα με το άρθρο 55 παράγραφος 1 δεύτερο εδάφιο του εν λόγω κανονισμού.
            
         
               (2)
            
            
               Το VectoBacWG περιέχει ως δραστική ουσία τον Bacillus thuringiensis subsp. israelensis με ορότυπο H14 και στέλεχος AM65-52 (στο εξής «Bacillus thuringiensis israelensis») ενώ το Aqua-K-Othrine περιέχει ως δραστική ουσία deltamethrin (δελταμεθρίνη)· αμφότερα υπάγονται στον τύπο προϊόντων 18 όπως ορίζεται στο παράρτημα V του κανονισμού. Σύμφωνα με τις πληροφορίες που διαβίβασαν οι Κάτω Χώρες, το εν λόγω προσωρινό μέτρο ήταν αναγκαίο για την προστασία της δημόσιας υγείας, καθώς τα κουνούπια αυτά, που εντοπίστηκαν στις Κάτω Χώρες σε εγκαταστάσεις επιχειρήσεων εμπορίου επισώτρων, σε νεκροταφεία και σε κήπους, ενδέχεται να είναι φορείς τροπικών ασθενειών, όπως ο δάγγειος πυρετός και o πυρετός Chikungunya (τσικουγκούνια). Η πιθανότητα διάδοσης θα έπρεπε να αποτραπεί όσο το δυνατόν περισσότερο και όσο το δυνατόν νωρίτερα.
            
         
               (3)
            
            
               Στις 12 Ιανουαρίου 2016 η Επιτροπή έλαβε αίτημα από τις Κάτω Χώρες να αποφασίσει ως προς τη δυνατότητα παράτασης του μέτρου σύμφωνα με το άρθρο 55 παράγραφος 1 τρίτο εδάφιο του κανονισμού. Το αίτημα διατυπώθηκε με το σκεπτικό ότι δεν θα υπήρχαν κατάλληλα εναλλακτικά προϊόντα για τον έλεγχο των κουνουπιών — φορέων νόσων στις Κάτω Χώρες έως την 1η Απριλίου 2016, οπότε αναμένεται να αρχίσει η νέα εποχή των κουνουπιών.
            
         
               (4)
            
            
               Οι δραστικές ουσίες Bacillus thuringiensis israelensis και deltamethrin (αριθ. EC 258-256-6, αριθ. CAS 52918-63-5) αξιολογήθηκαν κατά το πρόγραμμα εργασιών για τη συστηματική εξέταση όλων των δραστικών ουσιών που κυκλοφορούσαν ήδη στην αγορά στις 14 Μαΐου 2000, όπως ορίζεται στο άρθρο 89 του κανονισμού.
            
         
               (5)
            
            
               Μετά την έγκριση των δύο δραστικών ουσιών, αιτήσεις για πρώτη αδειοδότηση των VectoBacWG και Aqua-K-Othrine υποβλήθηκαν σύμφωνα με το άρθρο 89 παράγραφος 3 δεύτερο εδάφιο του κανονισμού στην Ελλάδα και στη Γαλλία, αντίστοιχα, και βρίσκονται ακόμη υπό αξιολόγηση. Οι αιτήσεις που αποβλέπουν στη διαδοχική αμοιβαία αναγνώριση στις Κάτω Χώρες σύμφωνα με το άρθρο 33 του κανονισμού προβλέπεται ότι θα υποβληθούν εφόσον η Ελλάδα και η Γαλλία χορηγήσουν τις άδειες κυκλοφορίας.
            
         
               (6)
            
            
               Το Ευρωπαϊκό Κέντρο Πρόληψης και Ελέγχου Νόσων αναγνωρίζει ότι σημειώθηκε δραματική παγκόσμια εξάπλωση των κουνουπιών, που διευκολύνεται ιδιαίτερα από τις ανθρώπινες δραστηριότητες και μπορεί να συνεπάγεται σοβαρή απειλή για την υγεία.
            
         
               (7)
            
            
               Εν αναμονή της χορήγησης άδειας στις Κάτω Χώρες για τη διάθεση των VectoBacWG και Aqua-K-Othrine σύμφωνα με το άρθρο 33 του εν λόγω κανονισμού, είναι σκόπιμο να επιτραπεί στις Κάτω Χώρες να παρατείνουν το προσωρινό μέτρο για συνολικό χρονικό διάστημα 550 ημερών.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για τα βιοκτόνα προϊόντα,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Σύμφωνα με το άρθρο 55 παράγραφος 1 του κανονισμού (ΕΕ) αριθ. 528/2012, οι Κάτω Χώρες μπορούν να παρατείνουν για συνολικό χρονικό διάστημα 550 ημερών το μέτρο σχετικά με τη διάθεση στην αγορά και τη χρήση του VectoBacWG που περιέχει Bacillus thuringiensis israelensis και του Aqua-K-Othrine που περιέχει deltamethrin (αριθ. ΕΚ 258-256-6, αριθ. CAS 52918-63-5), που υπάγονται στον τύπο προϊόντων 18 όπως ορίζεται στο παράρτημα V του κανονισμού (εντομοκτόνα, ακαρεοκτόνα και προϊόντα για την καταπολέμηση άλλων αρθροπόδων), για τον έλεγχο των κουνουπιών — φορέων νόσων.
   Άρθρο 2
   Κατά τη διεξαγωγή των ενεργειών που προβλέπονται στο άρθρο 1, οι Κάτω Χώρες εξασφαλίζουν ότι τα προϊόντα αυτά χρησιμοποιούνται μόνον από πιστοποιημένους χρήστες και υπό την επίβλεψη της αρμόδιας αρχής.
   Άρθρο 3
   H παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 11 Μαΐου 2016.
      
         
            Για την Επιτροπή
         
         Vytenis ANDRIUKAITIS
         
            Μέλος της Επιτροπής
         
      
   
   
      (1)  ΕΕ L 167 της 27.6.2012, σ. 1.